EUROPA-PARLAMENTETS BESLUTNING OM KOMMISSIONENS ARBEJDS- OG LOVGIVNINGSPROGRAM FOR 1995 (95/C 225/04)

EUROPA-PARLAMENTET,

- der henviser til artikel 49 i Parlamentets forretningsorden,

- der henviser til den interinstitutionelle erklæring om demokrati, åbenhed og nærhed af 25. oktober 1993 (1),

- der henviser til Kommissionens arbejdsprogram for 1995 (KOM(95)0026) og den vejledende tidsplan for lovgivningsforslagene og de prioriterede internationale aftaler (SEK(95) 0244),

- der henviser til forhandlingerne den 17. og 18. januar 1995 om den indstillede Kommissions politiske retningslinjer samt sin afgørelse af 18. januar 1995 om godkendelse af den indstillede Kommission (2),

- der henviser til den erklæring, som Kommissionens formand fremsatte den 15. februar 1995 om Kommissionens arbejdsprogram og drøftelsen herom,

- der henviser til det franske formandskabs aktivitetsprogram for første halvdel af 1995, som blev forelagt under mødeperioden i januar 1995,

A. der henviser til, at Kommissionens arbejdsprogram er et nyttigt hjælpemiddel til planlægning af EU-institutionernes lovgivningsarbejde,

B. der henviser til, at lovgivningsprogrammet er et interinstitutionelt program, som kun kan gennemføres effektivt, hvis det anvendes af EU-institutionerne,

Hvad angår proceduren:

1. glæder sig over arbejdsprogrammets form og struktur samt de perspektiver, der åbnes med programmet, og navnlig over at en række hvid- og grønbøger er integreret i arbejdsprogrammet, hvilket giver Europa-Parlamentet mulighed for at udtale sig om nye initiativer og gribe ind i beslutningsprocessen på et tidligt tidspunkt; ser gerne, at disse strategiske dokumenter bør danne grundlag for senere lovgivningsforslag;

2. glæder sig over, at Kommissionens formand, Santer, tilkendegav, at der hvert efterår skulle foretages en evaluering af lovgivningsprogrammet, og anmoder om at få forelagt resultaterne af denne evaluering, så Kommissionen, Europa-Parlamentet og Rådet i fællesskab kan træffe afgørelse om den videre behandling af de enkelte forslag;

3. konstaterer, at Kommissionen ikke fuldt ud har gennemført lovgivningsprogrammet for 1994, og at Europa-Parlamentet ikke har fået meddelelse om, hvad der har fået den til at opgive, omforme eller udsætte en række forslag; finder, at der er behov for at få dette begrundet i hvert enkelt tilfælde, hvis »lovgivningsprogrammet« skal være troværdigt; finder, at der hvert efterår bør foretages en interinstitutionel evaluering af de forslag, som har været blokeret i Rådet i over et år; kræver, at der indføres en procedure mellem Rådet, Europa-Parlamentet og Kommissionen på linje med budgetproceduren for at undgå stridigheder og for at kunne følge gennemførelsen af lovgivningsprogrammet;

4. henviser til, at 23 % af lovgivningsforslagene under sidste lovgivningsperiode efter anmodning fra Rådet eller Kommissionen skulle behandles af Europa-Parlamentet ved uopsættelig forhandling; dette tal kunne have været endnu højere, hvis ikke Europa-Parlamentet i mere end 200 tilfælde havde måttet afvise uopsættelig forhandling på grund af for korte frister, eller fordi de nødvendige dokumenter ikke forelå; ønsker dette tal reduceret betydeligt fremover ved hjælp af en bedre fælles planlægning af lovgivningsarbejdet, for at undgå konflikter i forbindelse med sådanne uopsættelige forhandlinger, som forhindrer Europa-Parlamentet i at behandle forslagene med den fornødne grundighed;

5. finder, at enhver beslutningsprocedure om lovgivningsprogrammet skal godkendes af Kommissionen, Europa-Parlamentet og Rådet i fællesskab; opfordrer i den forbindelse Rådet til at deltage i alle bestræbelser på at få etableret et gennemsigtigt og effektivt lovgivningsprogram samt hvert efterår fastsætte og tilkendegive sine lovgivningsprioriteter for det følgende år inden for rammerne af et ansvarligt interinstitutionelt samarbejde;

6. ønsker, at lovgivningsprogrammet som arbejdsinstrument effektiviseres, ved at den vejledende tidsplan suppleres med følgende oplysninger

- retsgrundlaget for forslagene

- den forventede dato for forelæggelsen af forslagene;

7. minder Kommissionen om, at den principielt er forpligtet til at forelægge årsprogrammet i oktober; er klar over de særlige omstændigheder, som ikke gjorde det muligt at overholde denne tidsplan for 1995; anmoder imidlertid Kommissionen om at give bindende tilsagn om at begynde udarbejdelsen af de kommende lovgivningsprogrammer i snævert samarbejde med Europa-Parlamentets kompetente udvalg i efteråret i det forudgående år; ønsker, at Europa-Parlamentets opstillede prioriteter ved denne lejlighed overtages og indarbejdes i lovgivningsprogrammet;

Hvad angår indholdet:

8. konstaterer visse mangler i Kommissionens arbejdsprogram for 1995, især inden for følgende områder: bekæmpelse af arbejdsløsheden, borgernes rettigheder, socialpolitikken, forbrugerbeskyttelse, miljøbeskyttelse, ligestilling, bekæmpelse af svig, og fastsætter sine prioriteter for lovgivningsprogrammet for 1995, idet det kræver:

- at Den Europæiske Unions overordnede mål skal være at bekæmpe arbejdsløsheden, som hærger i Europa med sine følgevirkninger i form af social udstødelse og et stigende antal fattige

- at de nødvendige moderniseringer af økonomien ikke må ske på bekostning af de grundlæggende principper om økonomisk og social samhørighed, ligestilling og adgang til offentlige serviceydelser (sundhed, uddannelse, transport, energi og telekommunikation)

- at Kommissionen iværksætter en intern drøftelse med henblik på at forbedre samordningen af Unionens politik inden for forskellige områder samt dets forskellige instrumenter til styrkelse af den økonomiske udvikling, den økonomiske og sociale samhørighed, miljømålsætningerne og den regionale solidaritet;

9. kræver især:

a) med hensyn til beskæftigelsen og den økonomiske og sociale samhørighed

aa) at Kommissionen udarbejder forslag om de økonomiske retningslinjer, for at væksten kan udmøntes i beskæftigelse, samt en oversigtsplan for, hvorledes der inden år 2000 kan oprettes 15 millioner arbejdspladser; denne plan skal bygge på en ny udviklingsmodel, som er baseret på de forslag, der fremsættes i Delors hvidbog, kapital 10, og under hensyntagen til principperne om en bæredygtig, økologisk og økonomisk udvikling, og bør forelægges i form af en hvidbog om miljø og bekæftigelse; dette arbejde bør behandles på en konference om bekæftigelse, som afholdes af Europa-Parlamentet og Kommissionen i efteråret 1995

ab) at der udarbejdes en konkret industripolitik for at sikre, at de enkelte sektorer inden for den europæiske industri kan bevare deres konkurrenceevne, og at der under fastlæggelsen af denne politik tages hensyn til arbejdsmarkedets parter; formålet med oprettelsen af en Bangemann II-gruppe er at integrere alle parter på arbejdsmarkedet og i erhvervslivet, som berøres af datamotorveje; indsatsen til fordel for andelsselskaber, gensidige selskaber og foreninger bør støttes kraftigt, da den kooperative sektor spiller en betydelig rolle for jobskabelsen; Kommissionen bør over for Rådet stille krav om, at det hurtigst muligt vedtager en fælles holdning vedrørende forslagene om den kooperative sektors stilling

ac) at Kommissionen foranstalter observation af de nationale beskæftigelsespolitikker og erindrer Kommissionen om dens løfte om at inddrage Europa-Parlamentet i gennemførelsen af den multilaterale observation og udarbejdelsen af de henstillinger, der skal rettes til medlemsstaterne; at Kommissionen i samarbejde med Europa-Parlamentet giver sine forslag om social konvergens konkret form

ad) at Kommissionen anerkender strukturfondenes rolle for jobskabelsen og med henblik herpå sikrer en effektiv drift og horisontal integrering af programmerne for at øge deres virkning på beskæftigelsespolitikken

ae) at Kommissionen drager omsorg for, at de ansvarlige kommissærer samarbejder, og at de hver især bidrager til den politiske udvikling med hensyn til informationssamfundet

af) at genoptagelsen af den sociale dialog på europæisk plan fører til, at der indledes forhandlinger om en europæisk socialpagt

ag) at blokeringerne for det sociale Europa fjernes ved, at protokollen om social- og arbejdsmarkedspolitikken anvendes for 14 medlemsstater, for så vidt angår alle endnu ikke færdigbehandlede forslag i Rådet

ah) at Kommissionen på ny undersøger Ecofin-Rådets strategier og »MOLITOR«-gruppens arbejde på grundlag af Den Internationale Arbejdsorganisations rapport, hvoraf fremgår, at dereguleringen af arbejdsmarkedet har stor betydningen for jobskabelsen

b) med hensyn til den økonomiske og monetære politik og især dens virkninger for beskæftigelsen

ba) at Kommissionen iværksætter et nærmere internationalt monetært samarbejde med det endelige mål at sikre prisstabilitet, hvilket samtidig resulterer i stabile valutakurser

bb) at Kommissionen udarbejder et forslag med henblik på at forbedre Europa-Parlamentets deltagelse, således at det bliver hørt om lovgivningsforslag, inden de forelægges Rådet, om de overordnede retningslinjer for de økonomiske politikker (EF-traktatens artikel 103, stk. 2), rapporterne i forbindelse med den multilaterale overvågning (artikel 103, stk. 3) og rapporterne og henstillingerne vedrørende uforholdsmæssigt store offentlige underskud (artikel 104 C), og modtager de endelige tekster samtidig med Rådet

bc) at Unionen deltager i en global harmonisering af reguleringen af og tilsynet med finanssystemet for at bevare dets stabilitet og undgå negative virkninger for økonomien som sådan

bd) at Den Økonomiske og Monetære Union forberedes omhyggeligt og medlemsstaternes økonomiske politik tilpasses, så de opfylder konvergenskriterierne, idet der samtidig skabes mulighed for deltagelse af så mange medlemsstater som muligt

be) at de lovgivningsmæssige foranstaltninger med henblik på overgangen til den endelige fase af MU forberedes og forelægges hurtigst muligt, så den kan iværksættes, så snart betingelserne er opfyldt; at fremskyndelsen af arbejdet ikke får lov til at gå ud over omhuen

bf) at grønbogen om betingelserne for overgangen til en fælles møntenhed forelægges i god tid før Det Europæiske Råd i juni 1995 og ledsages af et forklarende dokument, som opsummerer fordelene ved MU

bg) at Kommissionen fremskynder forelæggelsen af foranstaltninger til gennemførelsen af det indre marked og navnlig skatteharmoniseringen:

- tilnærmelse af momssatserne og vedtagelse af en effektiv endelig ordning

- fortsættelse af harmoniseringen af punktafgifter

- hurtig vedtagelse af direktivet om grænseoverskridende betalinger

c) med hensyn til miljø

ca) at Kommissionen i 1995 indleder den procedure, der er fastsat i artikel 20 i Rådets forordning (EØF) nr. 1210/90 om oprettelse af Det Europæiske Miljøagentur, og forelægger et forslag om tildeling af kontrolbeføjelser vedrørende de fælles retsforskrifter (miljøinspektorat)

cb) at Kommissionen udarbejder nye forslag for at tilpasse EF-lovgivningen til de højeste normer i de nye medlemsstater

cc) at der foreslås en revision af det femte handlingsprogram på miljøområdet efter den i EF-traktatens artikel 130 S, stk. 3, fastsatte procedure

cd) at Kommissionen sørger for at efterkomme det i Europa-Parlamentets beslutning af 2. marts 1995 om en klimabeskyttelsesstrategi for EU (3) fremsatte krav om, at Kommissionen skal forelægge Parlamentet og Rådet en meddelelse om den tilstræbte nedbringelse af CO2-emissionerne i EU i henholdsvis 2005 og 2010, og forlanger, at denne nedbringelse skal udgøre 20 % i 2005

ce) at der vedtages et direktiv om planlægning efter det laveste omkostningsniveau

cf) at den gældende lovgivning og den fælles strategi på affaldsområdet revideres og optages i et generelt handlingsprogram for en europæisk integreret affaldsforvaltning

cg) at der udarbejdes et direktivforslag om beskyttelse af jorden, der indeholder strenge bestemmelser om beskyttelse mod forurenende stoffer og forskrifter med henblik på en bæredygtig omgang med jord (arealforbrug, erosion, komprimering)

ch) at der opstilles en global strategi for nedsættelse af CO2-emissionerne og gradvis indførelse af en europæisk afgift på energi og CO2, som respekterer princippet om afgiftsneutralitet

ci) at der foreslås et direktiv om nedsættelse af benzenindholdet i benzin, så indholdet af benzen, der anses for kræftfremkaldende, nedsættes til under 1 procent

cj) at der arbejdes for indførelse af »5 liter-bilen« i form af en frivillig forpligtelse fra de pågældende industrigrenes side (gennemsnitligt brændstofforbrug på højst 5 liter pr. 100 kilometer for nyindregistrerede biler inden år 2005)

ck) at Kommissionen i sit arbejdsprogram forelægger det gamle forslag om NOx-normer for fly, som blev lovet i 1993, men aldrig fremsat

cl) at der udarbejdes et generelt og omfattende handlingsprogram til bekæmpelse af støj

cm) at der foreslås retsakter om beskyttelse af vandområder mod fosfater og om reduktion af kyst- og havforurening

cn) at der forelægges et direktivforslag om forebyggelse af farerne for pipeline-uheld

co) at ansvars- og hæftebestemmelserne på miljøområdet gøres virkelig effektive i form af et direktivforslag

cp) at der fremsættes et direktivforslag, som skal gøre det muligt for ikke-statslige miljøorganisationer at indbringe miljøklager for Domstolen

cq) at der forelægges en hvidbog om de miljøpolitiske aspekter af de central- og østeuropæiske staters tiltrædelse af Den Europæiske Union

cr) at der fremlægges en grønbog om handel og miljø sammen med foranstaltninger til fremme af loyalitet og solidaritet inden for handelen som krævet i Europa-Parlamentets beslutning af 19. januar 1994 om retfærdig og solidarisk Nord-Syd-handel (4)

d) med hensyn til forbrugerbeskyttelse

da) at Kommissionen i grønbogen om levnedsmiddellovgivningen utvetydigt bekender sig til en forbrugervenlig harmonisering af levnedsmiddelmærkning og supplerer den gældende mærkningslovgivning i Fælleskabet for at sikre en klar og entydig information af forbrugerne, også i forhold til reklameudsagn

db) at der forelægges et direktivforslag om beskyttelse mod illoyal reklame

e) med hensyn til folkesundhed

ea) at der forelægges en sammenlignende analyse af sundhedssystemerne i medlemsstaterne, så der kan opstilles effektivitetskriterier med henblik på et bedre samarbejde mellem medlemsstaterne som anført i EF-traktatens artikel 129

eb) at der fastlægges fælles standarder i Den Europæiske Union med henblik på at sikre et minimumsniveau for den hjælp, der ydes i sundhedssektoren

f) med hensyn til menneskerettighederne, borgernes rettigheder og gennemskuelighed

fa) at der træffes de nødvendige foranstaltninger med henblik på Unionens tiltrædelse i 1995 af den europæiske konvention til beskyttelse af menneskerettigheder og grundlæggende frihedsrettigheder

fb) at Kommissionen foreslår alle nødvendige foranstaltninger til sikring af den frie bevægelighed for personer, og erindrer om, at Europa-Parlamentet har måttet foranledige indledning af passivitetssøgsmålsproceduren for at forsvare denne for de europæiske borgere vigtige rettighed

fc) at der forelægges et forslag til et direktiv om bekæmpelse af racisme, fremmedhad og antisemitisme samt en revisionistisk historieopfattelse, der benægter Holocaust

fd) at der udarbejdes et rammedirektiv om indvandring, samt særdirektiver om familiesammenføring, adgang til arbejdsmarkedet, erhvervsuddannelse, tilbagevenden til hjemlandet og om midlertidigt arbejde

fe) at der stilles et forslag i henhold til grønbogen om forbrugernes domstolsadgang, som især skal gøre det muligt at forenkle og fremskynde løsningen af grænseoverskridende konflikter og forbedre adgangen og kvaliteten af den juridiske bistand

ff) at Kommissionen samarbejder med Parlamentet om udarbejdelse af en adfærdskodeks for lobbyister, som skal sikre gennemskueligheden af disses aktiviteter

fg) at Kommissionen træffer en afgørelse om borgernes ret til at blive informeret, hvori den forpligter sig til i De Europæiske Fællesskabers Tidende at offentliggøre påtænkt lovgivning ledsaget af en tidsplan, der gør det muligt for borgerne og virksomhederne at udtale sig, og at oprette et offentligt register over alle de personer, som Kommissionen har hørt, eller som har afgivet en udtalelse

fh) at Kommissionen forpligtelser sig til at anlægge sag ved Domstolen, således at denne kan pålægge en medlemsstat økonomiske sanktioner, hvis den ikke har truffet de foranstaltninger, der er nødvendige til gennemførelsen af en dom fra Domstolen, inden for en frist på et år (jf. artikel 171 i EF-traktaten)

g) med hensyn til retlige anliggender

at der forelægges et forslag til direktiv om samordning af retsforskrifter og administrative bestemmelser om reorganisering og likvidation (konkurs) af virksomheder, der arbejder i flere medlemsstater

h) med hensyn til lige muligheder for kvinder og mænd

ha) at der tages hensyn til ligestilling inden for enhver sektorbestemt politik; kræver især, at der snarest muligt som led i det fjerde handlingsprogram vedrørende lige muligheder for mænd og kvinder foreslås foranstaltninger, der gør det muligt hurtigt at vedtage de manglende direktiver

- om atypiske ansættelsesforhold

- om ligebehandling af mænd og kvinder i retssystemerne og de supplerende sociale sikringsordninger

- om omvendt bevisbyrde ved diskriminering

- mod seksuel chikane

- om forældreorlov

med henblik på at komme den diskrimination til livs, som kvinder stadig er udsat for på arbejdsmarkedet

i) med hensyn til offentlige serviceydelser

ia) at Unionens borgere er ligestillede med hensyn til at opnå de samme grundlæggende serviceydelser; at moderniseringen af økonomien ikke må ske på bekostning af forbrugerne; at Kommissionen foreslår en definition på »universel service« for alle sektorer og ikke kun for postsektoren, da en opdeling i sektorer på dette område er uacceptabel

ib) at der findes en politisk løsning, der følger Europa-Parlamentets udtalelser af 17. november 1993 om forslag til direktiv om fælles regler for det indre marked for elektricitet og for naturgas (5); at dette forslag som retsgrundlag får EF-traktatens artikel 100 A, og forkaster ethvert forsøg på at fastlægge disse regler på et andet retsgrundlag (dvs. ved hjælp af direktiver eller beslutninger i henhold til EF-traktatens artikel 90)

ic) at der sker en formel anerkendelse af de offentlige tjenesters og den offentlige administrations rolle i forbindelse med gennemførelsen af Fællesskabets regionalpolitik og målet om økonomisk og social samhørighed

id) at Kommissionen kun overvejer at gøre brug af traktatens artikel 90, stk. 3, i særlige tilfælde og efter at have indhentet udtalelse fra Parlamentet, og at den undlader at bruge denne artikel i forbindelse med alle spørgsmål, som behandles i et direktiv

j) med hensyn til mediekoncentration og informations- og kulturpluralisme

ja) at Kommissionen hurtigst muligt fremsætter et direktivforslag om regulering og begrænsning af mediekoncentration og om fremme af pluralismen i Den Europæiske Union; at den i april 1995 vedtager det ændrede direktiv om fjernsyn uden grænser med opretholdelse og forbedring af kvotabestemmelserne for udsendelse af europæisk producerede programmer; at den stiller forslag om oprettelse af en garantifond for filmproduktionen og den audiovisuelle sektor

jb) at Kommissionen som led i udviklingen af informationssamfundet udarbejder forslag til en grønbog om intellektuel ejendomsret og tager højde for informationssamfundets indvirkning på demokratiet, beskæftigelsen, undervisning, informationsbeskyttelse, beskyttelse af privatlivet og de borgerlige frihedsrettigheder samt kulturen

jc) forelæggelsen af et program til beskyttelse af den arkitektoniske arv med støtte fra den europæiske audiovisuelle sektor

k) med hensyn til energi og forskning

ka) at der forelægges et særligt forslag, som dækker alle bestræbelser på at fremme vedvarende energikilder

kb) at der forelægges en meddelelse om EKSF- og EURATOM-traktaternes fremtid

kc) at forslaget om refinansiering af det fjerde rammeprogram for forskning forelægges så tidligt, at Parlamentet kan behandle det på demokratisk acceptable vilkår

kd) væsentlig forbedring af de administrative procedurer for de små og mellemstore virksomheders deltagelse i FTU-programmerne, navnlig ved indførelse af effektive informationsforanstaltninger og forenklede regler

ke) fastlæggelse af en langsigtet rum- og luftfartspolitik

l) med hensyn til politikken vedrørende transport og turisme

la) direktiver om arbejdstiden inden for transportsektoren og ændring af forordningen (EØF) nr. 3820/85 om harmonisering af visse bestemmelser på det sociale område inden for vejtransport, som også indeholder begrebet »tjenestetid«

lb) at der øjeblikkeligt fremsættes forslag om de foranstaltninger, der mangler til fuldstændig gennemførelse af det indre transportmarked, og står fast på, at Kommissionen i fuldt omfang skal gøre brug af de midler, som traktaten giver den med henblik på at forpligte medlemsstaterne til at omsætte fællesskabslovgivningen til national lovgivning

lc) at Kommissionen i stedet for en hvidbog øjeblikkelig forelægger forslag om en institutionel og teknisk ordning for forvaltning og kontrol af flytrafikken og aftaler med tredjelande

ld) at Kommissionen hurtigst muligt forelægger sin grønbog om turismen, som allerede er stærkt forsinket

m) med hensyn til budgettet, budgetkontrol og bekæmpelse af svig

ma) detaljerede og konkrete praktiske forslag:

- for at styrke budgetdisciplinen både i Kommissionen og i medlemsstaterne

- om hvilken rolle den omorganiserede Enhed for Koordinering af Bedragerisager (UCLAF) skal spille for at gå i spidsen for bekæmpelsen for svig

- om medlemsstaternes rolle i forbindelse med bekæmpelsen af svig på Unionens budget

- om forbedring af den finansielle styring og kontrol især med hensyn til strukturfondene, som tegner sig for 36 % af Unionens budget

mb) at et forslag om klassificering af udgifterne forelægges

mc) at en rapport om landbrugsudgifterne i forbindelse med udvidelsen med lande i Central- og Østeuropa udarbejdes

md) at Kommissionen tager initiativ til at få opført Lom-midlerne på budgettet, hvilket ville give Parlamentet mulighed for at udøve den nødvendige demokratiske kontrol

me) at overførslerne ensidigt kan suspenderes inden for alle fællesskabspolitikkens områder, når medlemsstaterne krænker traktatens artikel 209 A og ikke beskytter Unionens finansielle interesser

mf) at Kommissionen giver prioritet til opfølgningen af de rapporter, som Det Europæiske Råd i Essen henstillede til medlemsstaterne at forelægge om de foranstaltninger, de træffer til beskyttelse af både Fællesskabets og deres egne økonomiske interesser

n) med hensyn til landbrugs- og fiskeripolitikken

na) at lovgivningsprogrammet suppleres med følgende elementer:

- udarbejdelse af en rammeforordning om principperne for en integreret konkret politik for udvikling af landdistrikterne

- befæstelse af Europa-Parlamentets lovgivningsinitiativ (artikel 138 B) med henblik på udarbejdelse af en global strategi for Unionens skovbrugspolitik

- forenkling af ordningerne til reform af den fælles landbrugspolitik som krævet af Europa-Parlamentet

- øget fremme af vedvarende råstoffer og bedre koordinering af forsknings- og demonstrationsprojekter med henblik på effektiv udnyttelse af denne sektor

nb) udarbejdelse af en grønbog om arbejdsvilkårene og sikkerheden om bord på fiskerfartøjer

nc) forslag om en særlig Middelhavspolitik

nd) særlige forslag om arbejdsløsheden inden for fiskerisektoren som følge af den generelle indskrænkning af fiskeriet på grund af miljømæssige og økonomiske problemer

ne) at Kommissionen tager de nødvendige skridt til sikring af, at fiskeriaftaler med udviklingslandene integreres i EU's udviklingspolitik

o) med hensyn til den fælles udenrigs- og sikkerhedspolitik

oa) at Kommissionen udarbejder en hvidbog om den fælles udenrigs- og sikkerhedspolitik; at den under sine forberedelser til regeringskonferencen i 1996 fremlægger forslag til afskaffelse af det demokratiske underskud inden for udenrigspolitikken; at den i mellemtiden arbejder for indgåelse af en interinstitutionel aftale, som kan bane vej for, at Europa-Parlamentet i størst muligt omfang inddrages i fastlæggelsen og gennemførelsen af den fælles udenrigs- og sikkerhedspolitik

ob) gennemførelse af en egentlig fælles sikkerhedspolitik; at sikre freden i Europa er først og fremmest et anliggende for europæerne selv; NATO, WEU, Det Nordatlantiske Samarbejdsråd og OSCE er vigtige led i denne fælles sikkerhedsordning for hele Europa

oc) med hensyn til de central- og østeuropæiske lande, Malta og Cypern at strategien forud for optagelse fortsættes, og at Parlamentet knyttes nært til dette arbejde

od) at der indføres fred via samarbejde; derfor opfordres Kommissionen til at tage initiativ til at få Unionen til at annullere udviklingslandenes multilaterale og bilaterale gæld, især for AVS-landene; for så vidt angår de handelsmæssige aspekter bør ordningen med betydelig handelsmæssig præference til AVS-landene fastholdes; med hensyn til landene i Syd- og Mellemamerika og Asien bør der arbejdes for indgåelse af samarbejdsaftalen med MERCOSUR og partnerskabsaftalen med Mexico og for gennemførelsen af den nye strategi for Asien; endvidere bør der ydes støtte til initiativer inden for uddannelse, sundhed, jobskabelse og udvikling af landdistrikter og byområder i udviklingslandene ved hjælp af det europæiske program for genopbygning og udvikling

oe) at Kommissionen foreslår et retsgrundlag for Europa-Parlamentets fulde deltagelse i indgåelsen af aftaler med Sydafrika og deltagerne i Lom-konventionen

of) at Kommissionen yder sit bidrag med henblik på at etablere en ny ramme for forbindelserne mellem EU og de Middelhavslande, der ikke er medlemsstater; denne ramme, baseret på positive erfaringer fra Helsinki-processen, bør munde ud i en Euro-Middelhavskonference om sikkerhed, samarbejde og udvikling

p) med hensyn til indenrigspolitikken

pa) at Kommissionen spiller en mere aktiv rolle inden for de beføjelser, den er tildelt i EU-traktatens afsnit VI, og at den fremsætter forslag i henhold til artikel K.3, stk. 2; at Europa-Parlamentet underrettes og høres på passende måde i overensstemmelse med artikel K.6, og at det får forelagt fuldstændige informationer

pb) at Kommissionen udnytter mulighederne under den tredje søjle i fuldt omfang og herunder også gør brug af proceduren efter artikel K.9

q) med hensyn til fællesskabsforvaltningen

at Kommissionen fremlægger et forordningsforslag om særforanstaltninger vedrørende udtræden af tjenesten for tjenestemænd og midlertidigt ansatte i Europa-Parlamentet efter udvidelsen af Den Europæiske Union pr. 1. januar 1995

r) med hensyn til regeringskonferencen i 1996

ra) at Kommissionen tager til efterretning, at Europa-Parlamentets to repræsentanter i refleksionsgruppen er fuldgyldige medlemmer med samme status som medlemsstaternes og Kommissionens repræsentanter

rb) at Kommissionen i sin beretning og inden for refleksionsgruppens rammer giver udtryk for sin solidaritet med Parlamentet vedrørende de vigtige institutionelle reformer, der skal gennemføres i forbindelse med regeringskonferencen i 1996, med henblik på at styrke dettes stilling navnlig ved at gøre proceduren med fælles beslutningstagning til et generelt princip;

10. Kræver, at Rådet afgiver udtalelse og deltager fuldt ud i de forhandlinger, som er nødvendige til gennemførelse af lovgivningsprogrammet for 1995;

11. Pålægger sin formand på grundlag af ovenstående at indgå aftale med Kommissionens formand om lovgivningsprogrammet for 1995;

12. Pålægger sin formand at sende denne beslutning til Kommissionen, Rådet, medlemsstaternes nationale parlamenter, Det Økonomiske og Sociale Udvalg samt Regionsudvalget.

(1) EFT nr. C 329 af 6. 12. 1993, s. 133.

(2) Protokol af denne dato, del II, punkt 1.

(3) Protokol af denne dato, del II, punkt 3.

(4) EFT nr. C 44 af 14. 2. 1994, s. 119.

(5) EFT nr. C 329 af 6. 12. 1993, s. 150 og 182.